Ρετιανός Σιδηρόδρομος Άλμπουλα/Μπερνίνα

Ο Ρετιανός Σιδηρόδρομος Άλμπουλα/Μπερνίνα αποτελείται από δυο σιδηροδρομικές γραμμές, τη γραμμή Άλμπουλα και τη γραμμή Μπερνίνα, που διασχίζουν το Καντόνι του Γκριζούν της Ελβετίας για να καταλήξουν στην Ιταλία. Από το 2008 οι γραμμές αυτές, και τα τοπία που διασχίζουν, έχουν ενταχθεί στον Κατάλογο των μνημείων Παγκόσμιας κληρονομιάς της UNESCO καθώς αντιπροσωπεύουν υποδειγματική χρήση του σιδηροδρόμου ώστε να ξεπεραστεί η απομόνωση των οικισμών στις Κεντρικές Άλπεις στις αρχές του 20ου αιώνα.

Γενικές πληροφορίες 

Η λειτουργία των γραμμών αυτών είχε σημαντικά ωφέλιμο κοινωνικο-οικονομικό αντίκτυπο για τους κατοίκους των ορεινών περιοχών που διασχίζουν και συνέβαλε καθοριστικά στη μακροπρόθεσμη ανάπτυξη των ανθρώπινων δραστηριοτήτων στα βουνά, τουριστικών και εμπορικών. Η σιδηροδρομική υποδομή αποτελεί δε ένα εξαιρετικό, από τεχνικής, αρχιτεκτονικής και περιβαλλοντολογικής πλευράς, σύνολο, που δένει ιδιαίτερα αρμονικά με τα αλπικά τοπία από τα οποία διέρχεται.

Οι δύο γραμμές, σήμερα ενοποιημένες σε μια ενιαία υπεραλπική γραμμή, είναι ένα ολοκληρωμένο σύνολο καινοτόμων λύσεων στην ανάπτυξη των τεχνολογιών των ορεινών σιδηροδρόμων. Η εταιρεία σιδηροδρόμων Rhätische Bahn, που τους έχει ενοποιήσει και πραγματοποιεί την τεχνική τους διαχείριση, έχει εισαγάγει τεχνικές αλλαγές και καινοτομίες που είναι συμβατές με τη  γνησιότητα των αρχικών τεχνολογικών ιδιοτήτων που εξακολουθούν να χρησιμοποιούνται. Το σύνολο των ενοποιημένων γραμμών λειτουργεί υπό την ονομασία «Μπερνίνα Εξπρές» με διαδρομή από την ελβετική πόλη Κουρ και μέσω Thusis και Σεν Μόριτς καταλήγει στην ιταλική πόλη Τιράνο. Κατά τη διάρκεια αυτής της διαδρομής, που διαρκεί λίγο παραπάνω από 4 ώρες, διασχίζει 55 τούνελ και 196 γέφυρες. Και οι δυο γραμμές είναι Μετρικού εύρους. 

Από την Κουρ ξεκινά και η σιδηροδρομική γραμμή του «Glacier express», το οποίο διανύει 291 χιλιόμετρα και, αφού διασχίσει 91 σήραγγες και 291 γέφυρες, καταλήγει στην πόλη Τσερμάτ.

Σιδηροδρομική γραμμή Άλμπουλα 

Η γραμμή έχει πάρει την ονομασία της από τον ποταμό Άλμπουλα, δεξιό παραπόταμο του Πρότερου Ρήνου και το ομώνυμο όρος που ανήκει στις Ρετικές Άλπεις. Συνδέει την πόλη Thusis (697 μέτρα υψόμετρο) με το χειμερινό θέρετρο Σεν Μόριτς (1.774 μέτρα υψόμετρο).
Η κατασκευή του σιδηροδρόμου Άλμπουλα ξεκίνησε τον Σεπτέμβριο του 1898, τα εγκαίνια έγιναν την 1η Ιουλίου 1903 και η επέκταση μέχρι το Σεν Μόριτς άρχισε να λειτουργεί στις 10 Ιουλίου 1904. Έχει μήκος 67 χιλιόμετρα. Διαθέτει ένα εντυπωσιακό σύνολο υποδομών, που περιλαμβάνει 42 σήραγγες και καλυμμένες στοές και 144 γέφυρες. Ιδιαίτερα εντυπωσιακή είναι η γέφυρα Λάντβασερ (Γερμανικά: Landwasserviadukt), μια πέτρινη γέφυρα με 6 τόξα, χτισμένη πάνω από το φαράγγι του ποταμού Λάντβασερ.

Σιδηροδρομική γραμμή Μπερνίνα 

Η γραμμή έχει πάρει την ονομασία της από το πέρασμα Μπερνίνα που διασχίζει, ένα πέρασμα του όρους Μπερνίνα που ανήκει στις Ανατολικές Άλπεις. Η σιδηροδρομική γραμμή Μπερνίνα συνδέει την ελβετική πόλη Σεν Μόριτς με την ιταλική πόλη Τιράνο. Κατασκευάστηκε μεταξύ 1906 και 1910. Η γραμμή φτάνει σε μέγιστο υψόμετρο 2.253 μέτρων, επομένως είναι ο υψηλότερος σιδηρόδρομος φυσικής πρόσφυσης στις Άλπεις, καθώς και ένας από τους πιο απότομους στον κόσμο (φθάνει σε μέγιστη κλίση 7%).  Επίσης ήταν μια από τις πρώτες σιδηροδρομικές γραμμές που σχεδιάστηκαν για ηλεκτρική έλξη. Αρχικά άνοιγε μόνο τους καλοκαιρινούς μήνες, αλλά από το χειμώνα του 1913-1914 η γραμμή παραμένει ανοιχτή όλο το χρόνο. Η γραμμή έχει μήκος 61 χιλιόμετρα, διασχίζει 13 σήραγγες και στοές και 52 γέφυρες.

Δείτε επίσης 
 Σιδηροδρομική γραμμή Ζέμερινγκ

Σημειώσεις

Παραπομπές

Εξωτερικοί σύνδεσμοι 
 Βίντεο της UNESCO για τον Ρετιανό σιδηρόδρομο Άλμπουλα/Μπερνίνα
 The Bernina Express

Μνημεία Παγκόσμιας Κληρονομιάς στην Ιταλία
Μνημεία Παγκόσμιας Κληρονομιάς στην Ελβετία